На основу чл. 21. и 45. Закона о референдуму и народној иницијативи („Службени гласник РС“, бр. 111/21 и 119/21),

Републичка изборна комисија, на седници одржаној 4. фебруара 2022. године, донела је

**О Д Л У К У**

**о накнадама, материјалним и другим трошковима за спровођење гласања и утврђивање резултата гласања гласача са територије Аутономне покрајине Косово и Метохија на републичком референдуму,**

**расписаном за 16. јануар 2022. године**

**1.** Општинским изборним комисијама општина Куршумлија и Рашка и градским изборним комисијама градова Врање и Нови Пазар на чијим територијама су гласачи са територије Аутономне покрајине Косово и Метохија могли да остваре своје право изјашњавања на републичком референдуму ради потврђивања Акта о промени Устава Републике Србије, одржаном 16. јануара 2022. године (у даљем тексту: републички референдум), утврђују се средства за исплату накнада за рад на пословима везаним за спровођење гласања и утврђивање резултата гласања гласача са територије Аутономне покрајине Косово и Метохија у укупном износу од по **160.000,00** динара.

Износе појединачних накнада председнику, члановима и секретару општинске/градске изборне комисије и њиховим заменицима утврђује општинска/градска изборна комисија посебним решењем, у складу са опредељеним средствима из става 1. ове тачке.

Средства за исплату накнада из става 2. ове тачке, Републичка изборна комисија ће пренети на наменске подрачуне општинских/градских управа, по достављању решења из става 2. ове тачке.

2. Одређује се накнада за набавку канцеларијског материјала и горива за превоз гласачког материјала у износу до 5.500,00 динара по гласачком месту на којима су гласачи са територије Аутономне покрајине Косово и Метохија могли да остваре своје право изјашњавања на републичком референдуму у општинама Куршумлија и Рашка и градовима Врање и Нови Пазар.

Средства за накнаду трошкова из става 1. ове тачке Републичка изборна комисија пренеће на наменске подрачуне општинских/градских управа, по достављеним копијама рачуна.

**3.** Начелницима општинских управа Куршумлије и Рашке и градских управа Врања и Новог Пазара, утврђује се једнократна накнада у износу од по **10.000,00** динара за рад на пословима везаним за спровођење гласања гласача са територије Аутономне покрајине Косово и Метохија.

**4.** О спровођењу ове одлуке стараће се секретар Републичке изборне комисије.

**5.** Ова одлука ступа на снагу даном доношења.

02 Број: 120-434/22

У Београду, 4. фебруара 2022. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић